เทเวศรุกรายย่อย เน้นสร้างกำไรเพิ่ม
เทเวศประกันภัยรุกทำเบี้ย 5,200 ล้านบาท เน้นเพิ่มรายย่อย ลดสัดส่วนส่งงานรีอินชัวเรอส์ หวังสร้างกำไรเพิ่ม
3 มี.ค. 2559

เทเวศประกันภัยรุกทำเบี้ย 5,200 ล้านบาท เน้นเพิ่มรายย่อย ลดสัดส่วนส่งงานรีอินชัวเรอส์ หวังสร้างกำไรเพิ่ม
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ 5,200 ล้านบาท เติบโต 6.5% โดยเน้นทำตลาดลูกค้ารายย่อยอย่างต่อเนื่อง และคาดว่าปีนี้จะมีสัดส่วนลูกค้ารายย่อย 70% และรายใหญ่ 30% แต่ในอนาคตบริษัทมีแผนจะเพิ่มสัดส่วนลูกค้ารายย่อยเป็น 75% และรายใหญ่ 25% ซึ่งถือว่าเป็นสัดส่วนที่เหมาะสมกับบริษัท ทำให้บริหารความเสี่ยงได้ง่ายขึ้นและมีโอกาสสร้างผลกำไรได้ดีขึ้น
"อย่างปี 2558 เราทำเบี้ยรับรวมได้ 4,893 ล้านบาท แต่มีเบี้ยที่ถือเป็นรายได้สุทธิ 2,727 ล้านบาท ส่วนที่เหลืออีก 2,166 ล้านบาท เป็นการส่งงานให้กับบริษัทรับประกันภัยต่อต่างชาติ หรือรีอินชัวเรอส์ ตามงานที่รับมาจากลูกค้ารายใหญ่ แต่ในช่วง 2-3 ปีที่ผ่านมา การส่งงานให้รีอินชัวเรอส์ก็มีสัดส่วนลดลงตลอด เนื่องจากบริษัทหันมาจับกลุ่มลูกค้ารายย่อยมากขึ้น ทำให้สามารถเก็บงานไว้กับตัวเองได้มากขึ้น ส่งผลให้ปีที่ผ่านมาก็มีกำไรสูงถึง 320 ล้านบาท เพิ่มขึ้นถึง 23% ถือว่าดีมากในรอบหลายปีที่ผ่านมา" นายชาติชาย กล่าว
ทั้งนี้ ในส่วนของผลการดำเนินงานด้านการลงทุนในปี 2558 บริษัทมีรายได้จากการลงทุน 151 ล้านบาท เพิ่มขึ้น 0.7% เฉลี่ยได้รับผลตอบแทน 3.1-3.3% จากเงินลงทุนที่มีอยู่ 4,800 ล้านบาท โดยมีสินทรัพย์รวมทั้งสิ้น 16,403 ล้านบาท และมีหนี้สินรวมทั้งสิ้น 13,772 ล้านบาท 
อย่างไรก็ตาม บริษัทยังมีแผนปรับปรุงระบบคอลเซ็นเตอร์และพัฒนาระบบไอทีให้มีประสิทธิภาพมากขึ้น เพื่อรองรับกับงานเคลมที่เพิ่มขึ้น 20-30% โดยมีฐานลูกค้าอยู่ประมาณ 1 ล้านราย นอกจากนี้ยังได้ขยายช่องทางการจำหน่าย เพื่อให้สามารถตอบโจทย์ไลฟ์สไตล์ของกลุ่มเป้าหมายอย่างมีประสิทธิภาพ ทั้งการขยายงานด้านห้างสรรพสินค้า การขายผ่านเว็บไซต์ต่างๆ การขยายผ่านตัวแทนนายหน้า รวมถึงการขยายเข้าสู่กลุ่มสถาบันการเงินให้มากขึ้น